ระเบียบ ก.ศป. 

ว่าด้วยวิธีการคัดเลือกตุลาการศาลปกครองสูงสุด ตุลาการหัวหน้าคณะศาลปกครองสูงสุด 

ประธานแผนกในศาลปกครองสูงสุด รองประธานศาลปกครองสูงสุด 

และประธานศาลปกครองสูงสุด (ฉบับที่ ๒)

พ.ศ. ๒๕๖๑

 

 โดยที่เป็นการสมควรแก้ไขเพิ่มเติมระเบียบ ก.ศป. ว่าด้วยวิธีการคัดเลือกตุลาการศาลปกครองสูงสุด ตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด รองประธานศาลปกครองสูงสุด และประธานศาลปกครองสูงสุด พ.ศ. ๒๕๖๐ ให้เหมาะสมและชัดเจนยิ่งขึ้น 

 อาศัยอํานาจตามความในมาตรา ๑๕ วรรคสี่ และมาตรา ๑๕/๑ วรรคสาม แห่งพระราชบัญญัติ   
จัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้ง  
ศาลปกครองและวิธีพิจารณาคดีปกครอง (ฉบับที่ ๙) พ.ศ. ๒๕๖๐ ก.ศป. โดยความเห็นชอบของที่ประชุมใหญ่ ตุลาการในศาลปกครองสูงสุดออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบ ก.ศป. ว่าด้วยวิธีการคัดเลือกตุลาการศาลปกครองสูงสุด  
ตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด รองประธานศาลปกครองสูงสุด   
และประธานศาลปกครองสูงสุด (ฉบับที่ ๒) พ.ศ. ๒๕๖๑”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ ๗ ของระเบียบ ก.ศป. ว่าด้วยวิธีการคัดเลือกตุลาการ   
ศาลปกครองสูงสุด ตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด   
รองประธานศาลปกครองสูงสุด และประธานศาลปกครองสูงสุด พ.ศ. ๒๕๖๐ และให้ใช้ความต่อไปนี้แทน

“ข้อ ๗ ให้มีคณะอนุกรรมการดําเนินการคัดเลือกบุคคลเพื่อแต่งตั้งให้ดํารงตําแหน่งตุลาการ   
ศาลปกครองสูงสุดคณะหนึ่ง ประกอบด้วย ประธานศาลปกครองสูงสุด เป็นประธานอนุกรรมการ   
รองประธานศาลปกครองสูงสุดที่มีอาวุโสสูงสุด เป็นรองประธานอนุกรรมการ รองประธานศาลปกครอง   
สูงสุด ที่เหลือ ประธานแผนกในศาลปกครองสูงสุด และตุลาการหัวหน้าคณะศาลปกครองสูงสุด ทุกคน   
เป็นอนุกรรมการ 

ให้เลขาธิการสํานักงานศาลปกครองเป็นเลขานุการ และให้ข้าราชการฝ่ายศาลปกครอง   
ที่เลขาธิการสํานักงานศาลปกครองมอบหมายจํานวนไม่เกินสองคนเป็นผู้ช่วยเลขานุการ 

คณะอนุกรรมการตามวรรคหนึ่งอาจเสนอความเห็นให้ ก.ศป. แต่งตั้งคณะอนุกรรมการชุดอื่นเพิ่มเติม เพื่อช่วยดําเนินการตามข้อ ๕ และข้อ ๖ เมื่อดําเนินการเสร็จแล้วให้คณะอนุกรรมการตามวรรคหนึ่ง   
เสนอผลการคัดเลือกต่อ ก.ศป. เพื่อพิจารณาให้ความเห็นชอบ และประกาศรายชื่อผู้ได้รับความเห็นชอบ   
ให้ดํารงตําแหน่งตุลาการศาลปกครองสูงสุดโดยเปิดเผย”

ข้อ ๔ ให้ยกเลิกความในข้อ ๑๒ ของระเบียบ ก.ศป. ว่าด้วยวิธีการคัดเลือกตุลาการ   
ศาลปกครองสูงสุด ตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด   
รองประธานศาลปกครองสูงสุด และประธานศาลปกครองสูงสุด พ.ศ. ๒๕๖๐ และให้ใช้ความต่อไปนี้แทน 

“ข้อ ๑๒ กรณีที่ไม่อาจปฏิบัติตามวิธีการที่กําหนดในข้อ ๘ ข้อ ๙ ข้อ ๑๐ หรือข้อ ๑๑   
ก.ศป. อาจพิจารณาคัดเลือกตุลาการในศาลปกครองสูงสุด โดยพิจารณาตามหลักอาวุโส ประกอบกับความรู้ ความสามารถและความเหมาะสม เพื่อแต่งตั้งให้ดํารงตําแหน่งตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด รองประธานศาลปกครองสูงสุด หรือประธานศาลปกครองสูงสุด   
แล้วแต่กรณี”

ข้อ ๕ ให้เพิ่มความต่อไปนี้เป็นข้อ ๑๒/๑ ของระเบียบ ก.ศป. ว่าด้วยวิธีการคัดเลือก   
ตุลาการศาลปกครองสูงสุด ตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด   
รองประธานศาลปกครองสูงสุด และประธานศาลปกครองสูงสุด พ.ศ. ๒๕๖๐ 

“ข้อ ๑๒/๑ ให้มีคณะอนุกรรมการตุลาการศาลปกครองคณะหนึ่ง ประกอบด้วย ประธาน  
ศาลปกครองสูงสุด เป็น ประธานอนุกรรมการ รองประธานศาลปกครองสูงสุด และประธานแผนก   
ในศาลปกครองสูงสุด ทุกคน เป็นอนุกรรมการ มีอํานาจหน้าที่พิจารณาเสนอรายชื่อตุลาการ   
ในศาลปกครองสูงสุดที่เหมาะสมจะดํารงตําแหน่งตุลาการหัวหน้าคณะศาลปกครองสูงสุด ประธานแผนก   
ในศาลปกครองสูงสุด รองประธานศาลปกครองสูงสุด และประธานศาลปกครองสูงสุด ตามข้อ ๘   
ข้อ ๙ ข้อ ๑๐ ข้อ ๑๑ หรือข้อ ๑๒ แล้วแต่กรณี ต่อ ก.ศป. เพื่อพิจารณา 

ให้เลขาธิการสํานักงานศาลปกครองเป็นเลขานุการ และให้ข้าราชการฝ่ายศาลปกครอง   
ที่เลขาธิการสํานักงานศาลปกครองมอบหมายจํานวนไม่เกินสองคนเป็นผู้ช่วยเลขานุการ”

 ประกาศ ณ วันที่ ๑๙ พฤศจิกายน พ.ศ. ๒๕๖๑

 ปิยะ ปะตังทา

 ประธานศาลปกครองสูงสุด

 ประธานกรรมการตุลาการศาลปกครอง

---------------------------------------------------

นางขนิษฐา ปายะฤทธิ์/จัดทํา

นางวรรณพร สุฐาปัญณกุล /ตรวจ

นางสาวพิมพนัส สายสุด รกน. ผอ.กลุ่ม ขก.

วันที่ ๒๑ มีนาคม ๒๕๖๐

1. ราชกิจจานุเบกษา เล่ม ๑๓๕/ตอนที่ ๑๐๗ ก/หน้า ๖/๑๙ ธันวาคม ๒๕๖๑ [↑](#footnote-ref-1)